CELEX: E2008C0166
Language: hu
Date: 2008-03-12 00:00:00
Title: Az EFTA Felügyeleti Hatóság határozata 166/08/COL ( 2008. március 12. ) a norvég rénszarvas-vágóhídipar részére nyújtott állítólagos állami támogatásról (Norvégia)

12.2.2009   
            
            
               HU
            
            
               Az Európai Unió Hivatalos Lapja
            
            
               L 41/24
            
         
      AZ EFTA FELÜGYELETI HATÓSÁG HATÁROZATA
   
   166/08/COL
   (2008. március 12.)
   a norvég rénszarvas-vágóhídipar részére nyújtott állítólagos állami támogatásról (Norvégia)
   AZ EFTA FELÜGYELETI HATÓSÁG (1),
   TEKINTETTEL az Európai Gazdasági Térségről szóló megállapodásra (2) és különösen annak 8. és 61–63. cikkére és 3. és 26. jegyzőkönyvére,
   TEKINTETTEL az EFTA-államok közötti, a Felügyeleti Hatóság és a Bíróság létrehozásáról szóló megállapodásra (3) és különösen annak 5. és 24. cikkére,
   TEKINTETTEL a Felügyeleti és Bírósági Megállapodás 3. jegyzőkönyve I. része 1. cikkének (3) bekezdésére és II. része 4. cikke (2) bekezdésére,
   Mivel:
   1.   Tények
   2007. október 11-én (446496. sz. esemény) a Hatósághoz panasz érkezett a norvég rénszarvas-vágóhídipar részére nyújtott lehetséges állami támogatással kapcsolatban. A panasz szerint 2004 júliusa és 2006 novembere között a „Reindriftens Utviklingsfond” (4) forrásaiból 7,2 millió NOK (körülbelül 910 000 EUR) összegű állami támogatást nyújtottak a Boalvvir BA rénszarvasvágóhídnak. A támogatásokat a Mezőgazdasági és Élelmiszerügyi Minisztérium engedélyezte. A panaszos nem nyújtott be olyan információt, amely szerint a Boalvvir BA a rénszarvasvágáson kívül más tevékenységeket is folytatna.
   2007. október 16-án kelt levelében (447285 sz. esemény) a Hatóság igazolta a panasz beérkezését.
   2007. december 6-án kelt levelében (456147 sz. esemény) a Hatóság tájékoztatta a panaszost arról, hogy a Hatóság Versenypolitikai és Állami Támogatási Igazgatósága (5) arra az előzetes következtetésre jutott, hogy a panasz az EGT-megállapodás hatályán kívül eső termékekre irányul, és a Hatóság emiatt nem illetékes a kérdésben. A panaszossal közölték, hogy amennyiben a levél kézhezvételétől számított két hónapon belül nem nyújt be további információkat, melyek alapján az igazgatóság meggyőződhet arról, hogy a bepanaszolt intézkedés az EGT-megállapodás hatálya alá tartozik, ennek hiányában az igazgatóság javasolni fogja a Hatóságnak az ügy további intézkedések nélküli lezárását.
   A panaszos nem válaszolt a Hatóság 2007. december 6-án kelt levelére.
   2.   Értékelés
   A Hatóság megállapítja, hogy ahhoz, hogy az EGT-megállapodás 61–63. cikkeiben foglalt, állami támogatásra vonatkozó rendelkezések alkalmazhatók legyenek, az állami támogatást olyan vállalkozásoknak kell nyújtani, amelyek az EGT-megállapodás hatálya alá eső termékeket állítják elő.
   Az EGT-megállapodás 8. cikkének (3) bekezdése szerint
   
      „Eltérő rendelkezés hiányában e megállapodás rendelkezéseit csak a következőkre kell alkalmazni:
      
                  a)
               
               
                  a Harmonizált Áruleíró és Kódrendszer 25–97. fejezete alá besorolt termékek, a 2. jegyzőkönyvben felsorolt termékek kivételével;
               
            
                  b)
               
               
                  a 3. jegyzőkönyvben meghatározott termékek, figyelemmel a jegyzőkönyvben rögzített különös rendelkezésekre is.”
               
            
   Az EGT-megállapodás 8. cikkének (3) bekezdése a fenti termékekre korlátozza az EGT-megállapodás tárgyi hatályát, a megállapodás eltérő rendelkezései hiányában. A rénszarvasok és a rénszarvasokból előállított termékek, mivel azok nem esnek a Harmonizált Áruleíró és Kódrendszer 25–97. fejezete alá vagy az EGT-megállapodás 3. jegyzőkönyvébe, nem esnek a megállapodás általános hatályába.
   Jelen esetben a támogatás állítólagos kedvezményezettje rénszarvasvágással foglalkozó vállalkozás. A rénszarvasvágóhidakon előállított termékek a Harmonizált Áruleíró és Kódrendszer 02, 05, 15, 16 és 23 fejezetei alá esnek, és ezért nem tartoznak az EGT-megállapodás hatálya alá. A termékekre nem terjed ki az EGT-megállapodás 3. jegyzőkönyve sem.
   A panasz emiatt olyan állítólagos állami támogatásra irányul, melyet az EGT-megállapodás hatályán kívül eső termékeket gyártó vállalkozásoknak nyújtottak, az EGT-megállapodás 8. cikkének (3) bekezdésében meghatározottak szerint.
   A fentiek alapján a Bizottság arra a következtetésre jutott, hogy a panasz tárgya az EGT-megállapodás hatályán kívülre esik, és emiatt a Hatóság nem illetékes abban, hogy értékeljen bármilyen lehetséges állami támogatást (6).
   3.   Következtetés
   A Hatóság ezért arra a következtetésre jutott, hogy nyilvánvalóan nem indokolt az ügy további kivizsgálása.
   Ennek fényében a Hatóság az ügy lezárásáról határozott,
   ELFOGADTA EZT A HATÁROZATOT:
   1. cikk
   Az EFTA Felügyeleti Hatóság szerint a norvég rénszarvas-vágóhídipar részére nyújtott támogatások nem képeznek az EGT-megállapodás 61. cikkének értelmében vett állami támogatást.
   2. cikk
   E határozat címzettje a Norvég Királyság.
   3. cikk
   Csak az angol nyelvű szöveg hiteles.
   
      Kelt Brüsszelben, 2008. március 12-én.
      
         
            az EFTA Felügyeleti Hatóság részéről
         
         Per SANDERUD
         
         
            elnök
         
         Kurt JAEGER
         
         
            testületi tag
         
      
   
   
      (1)  A továbbiakban: a Hatóság.
   
      (2)  A továbbiakban: EGT-Megállapodás.
   
      (3)  A továbbiakban: Felügyeleti és Bírósági Megállapodás.
   
      (4)  „Rénszarvastenyésztési Fejlesztési Alap”.
   
      (5)  A továbbiakban: az igazgatóság.
   
      (6)  Vö: a Hatóság 2005. július 15-i 176/05/COL határozata a halászati ágazatnak nyújtott állítólagos állami támogatásról.